P6_TA(2004)0109

Κατευθυντήριες γραμμές πολιτικής στρατηγικής της Επιτροπής

Ψήφισμα του Ευρωπαϊκού Κοινοβουλίου σχετικά με τους στρατηγικούς πολιτικούς προσανατολισμούς της Επιτροπής Barroso

Το Ευρωπαϊκό Κοινοβούλιο,

- έχοντας υπόψη την απόφασή του της 22ας Ιουλίου 2004 για εκλογή του José Manuel Durão Barroso ως Προέδρου της Επιτροπής,

- έχοντας υπόψη την απόφασή του της 18ης Νοεμβρίου 2004 για εκλογή της ορισθείσας Επιτροπής για την περίοδο από 22 Νοεμβρίου 2004 έως 31 Οκτωβρίου 2009 [1],

- έχοντας υπόψη το ψήφισμά του της 18ης Νοεμβρίου 2004 για την έγκριση της νέας Επιτροπής [2],

- έχοντας υπόψη την τρέχουσα συμφωνία-πλαίσιο για τις σχέσεις μεταξύ του Ευρωπαϊκού Κοινοβουλίου και της Επιτροπής, η οποία εγκρίθηκε από τη διάσκεψη των προέδρων στις 29 Ιουνίου 2000,

- υπενθυμίζοντας τις δεσμεύσεις που ανέλαβε η Επιτροπή όσον αφορά το νομοθετικό προγραμματισμό και το χρονοδιάγραμμα που εγκρίθηκε σχετικά από τη διάσκεψη των προέδρων της 30ής Ιανουαρίου 2002,

- έχοντας υπόψη το άρθρο 103, παράγραφος 4, του Κανονισμού του,

Α. εκτιμώντας ότι είναι απαραίτητο στην αρχή της θητείας της η Επιτροπή να υποβάλει τους γενικούς πολιτικούς προσανατολισμούς πάνω στους οποίους θα στηρίξει τη στρατηγική της κατά τη διάρκεια των επόμενων πέντε ετών και βάσει των οποίων θα εκπονήσει τα διαδοχικά ετήσια νομοθετικά προγράμματα της,

Β. θεωρώντας ότι οι προτάσεις της Επιτροπής για το 2005-2009 πρέπει να συνιστούν πραγματικό οδικό χάρτη που θα επιτρέπει στο Ευρωπαϊκό Κοινοβούλιο να παρακολουθεί, να αξιολογεί και να εκφέρει γνώμη πάνω στα επιτυγχανόμενα αποτελέσματα στα προσεχή έτη,

Γ. εκτιμώντας ότι η εγκατάσταση της νέας Επιτροπής αποτελεί εξέλιξη με μεγάλο δυναμικό στην διαδικασία του να αντιστοιχιστούν οι προτεραιότητες πολιτικής της Ευρώπης με περισσότερο σε εκείνες των πολιτών της Ευρώπης,

1. πιστεύει ότι οι κεντρικοί στόχοι της Επιτροπής 2004-2009 πρέπει να είναι:

i) να αυξηθεί η ανταγωνιστικότητα και ο δυναμισμός της ευρωπαϊκής κοινωνικής οικονομίας της αγοράς·

ii) να εξασφαλιστεί η συνοχή και η εδραίωση της Ευρώπης, υποβοηθούμενες από την επιτυχία της διεύρυνσης,

iii) να δημιουργηθεί ένας χώρος ελευθερίας, ασφάλειας και δικαιοσύνης,

iv) να γίνει η Ευρώπη ισχυρότερη και αποτελεσματικότερη δύναμη στην οικοδόμηση ενός ασφαλέστερου και πιο ευημερούντος κόσμου,

v) στη βελτίωση της ποιότητας ζωής στην Ευρώπη και

vi) να μπορέσει η Ευρώπη να λειτουργήσει καλύτερα και να πλησιάσει περισσότερο τους πολίτες·

Μια πιο ανταγωνιστική, πιο συνεκτική Ευρώπη

2. χαιρετίζει ένθερμα τη βασική δέσμευση του Προέδρου της Επιτροπής Barroso να αναδείξει σε βασική πολιτική προτεραιότητα της θητείας του την αυξημένη ανταγωνιστικότητα της Ευρώπης· πιστεύει ότι η οικονομική μεταρρύθμιση έχει κεφαλαιώδη σημασία για να "στρωθεί η Ευρώπη στη δουλειά", μεγιστοποιώντας έτσι τις προοπτικές απασχόλησης, επένδυσης και ανάπτυξης για τους πολίτες μας·

3. επαναλαμβάνει ότι στηρίζει τη διαδικασία της Λισαβόνας ως τον καλύτερο τρόπο για να επιτευχθεί μια ανταγωνιστική οικονομία της ΕΕ και θεωρεί ότι η αειφόρος οικονομική ανάπτυξη πρέπει να αποτελεί κατευθυντήρια αρχή για τη μελλοντική πολιτική·

4. υπογραμμίζει ωστόσο ότι η στρατηγική της ΕΕ για τη Λισαβόνα αυτή τη στιγμή επιδιώκει υπερβολικά πολλούς, συχνά αντικρουόμενους στόχους· ζητεί επιμόνως από την Επιτροπή, στο πλαίσιο της έκθεσης Kok και της ενδιάμεσης ανασκόπησης της επόμενης άνοιξης, να αφιερώσει σημαντικό πολιτικό κεφάλαιο στον εξορθολογισμό και την επανεστίαση της Λισαβόνας στον κεντρικό στόχο της οικονομικής μεταρρύθμισης, με ακριβέστερο χρονοδιάγραμμα για την επίτευξη των στόχων της μέσα στα επόμενα πέντε χρόνια·

5. ζητεί από την Επιτροπή να επιδιώξει το στόχο της ενίσχυσης και του εκσυγχρονισμού του ευρωπαϊκού μοντέλου, ενισχύοντας την αλληλεξάρτηση μεταξύ οικονομικής, κοινωνικής και περιβαλλοντικής προόδου·

6. υπογραμμίζει ότι τα οράματα μιας ισχυρότερης οικονομίας και μιας καλύτερης κοινωνίας είναι συμπληρωματικά μεταξύ τους και ότι η στρατηγική της ανταγωνιστικότητας της Ευρώπης για τον εικοστό πρώτο αιώνα πρέπει να βασίζεται στην αριστεία στους τομείς της παιδείας, της επαγγελματικής κατάρτισης και της έρευνας, των δημόσιων υπηρεσιών και των υποδομών υψηλής ποιότητας, στην κοινωνική ολοκλήρωση, σε καλύτερες συνθήκες εργασίας, σε καλύτερη ισορροπία μεταξύ επαγγελματικού και οικογενειακού βίου καθώς και στην ανάληψη πρωταρχικού ρόλου στον κόσμο στις τεχνολογίες αιχμής και στις περιβαλλοντικές προδιαγραφές·

7. θεωρεί ότι, στο φως του κρίσιμου προβλήματος της γήρανσης των πληθυσμών, σε συνδυασμό με τον εντεινόμενο διεθνή ανταγωνισμό, η Επιτροπή πρέπει να αναλάβει ισχυρότερο ηγετικό ρόλο στην πρόταση στρατηγικών επιλογών ώστε οι αγορές εργασίες να γίνουν πιο ευέλικτες και να ενθαρρυνθούν τα κράτη μέλη να μεταρρυθμίσουν τα συνταξιοδοτικά συστήματα·

8. πιστεύει ότι εξέχουσα θέση στο πρόγραμμα οικονομικών μεταρρυθμίσεων της Ευρωπαϊκής Ένωσης πρέπει να έχουν οι περαιτέρω δράσεις για ολοκλήρωση της ενιαίας αγοράς, ιδίως στους τομείς της ενέργειας, των μεταφορών, των τηλεπικοινωνιών και των χρηματοπιστωτικών υπηρεσιών·

9. ζητεί από την Επιτροπή να χαράξει μια πολιτική εσωτερικής αγοράς που θα αποδίδει προτεραιότητα στα συμφέροντα των καταναλωτών και στην κοινωνική συνοχή· πιστεύει ότι πρέπει να ενθαρρυνθεί η θέσπιση κοινωνικών και περιβαλλοντικών προτύπων και να δοθεί ιδιαίτερη σημασία στα δικαιώματα των καταναλωτών, και ότι η ανάπτυξη της εσωτερικής αγοράς δεν πρέπει να αντιβαίνει στο δικαίωμα των πολιτών να έχουν υπηρεσίες γενικού ενδιαφέροντος που να είναι προσιτές και υψηλής ποιότητας·

10. υπενθυμίζει ότι η ενεργός συμμετοχή στην αγορά εργασίας έχει ουσιαστική συνεισφορά σε ένα αξιοπρεπές πρότυπο διαβίωσης, στην περιφερειακή ανάπτυξη και την κοινωνική συνοχή, ενώ και η επένδυση στην εκπαίδευση και την έρευνα καθώς και η κυβερνητική δράση σε περιπτώσεις σοβαρών δυσλειτουργιών της αγοράς, έχουν να διαδραματίσουν επίσης βασικό ρόλο·

11. πιστεύει ότι για να μπορέσει η Ευρώπη να αναδειχθεί ως πραγματική οικονομία και κοινωνία "βασισμένη στη γνώση", θα πρέπει να δοθεί υψηλότερη προτεραιότητα από την ΕΕ και τα κράτη μέλη στις επενδύσεις, στις γνώσεις και στις δεξιότητες μέσω της καλύτερης εκπαίδευσης και της δια βίου μάθησης·

12. πιστεύει ότι η συνοχή είναι θεμελιώδης αρχή των Συνθηκών και του μελλοντικού Ευρωπαϊκού Συντάγματος, το οποίο ενισχύει τη σχέση μεταξύ της Ευρώπης, των περιφερειών της και της οικονομικής, κοινωνικής και εδαφικής συνοχής· επαναβεβαιώνει την ανάγκη επαρκούς χρηματοδότησης των οικονομικών μηχανισμών για την επίτευξη των στόχων της Ένωσης μεταξύ των οποίων συγκαταλέγεται και η συνοχή·

13. πιστεύει ότι η Επιτροπή πρέπει να δώσει μεγαλύτερη προτεραιότητα στην ανάπτυξη μιας αξιόπιστης περιφερειακής πολιτικής για όλα τα κράτη μέλη· πιστεύει ότι τα διαρθρωτικά ταμεία και το Ταμείο Συνοχής της ΕΕ πρέπει να συνεισφέρουν θετικά στη μείωση των περιφερειακών ανισοτήτων, στον εκσυγχρονισμό της ευρωπαϊκής οικονομίας και στην εξασφάλιση της περιφερειακής και της κοινωνικής συνοχής·

14. υποστηρίζει με σθένος την άποψη ότι ένα εύρωστο και δυναμικό οικονομικό περιβάλλον στην ΕΕ μπορεί να εδραιωθεί μόνον εάν η νέα Επιτροπή δεσμευθεί να αναθεωρήσει το Σύμφωνο Σταθερότητας και Ανάπτυξης, ούτως ώστε να εξασφαλίσει ότι το Σύμφωνο συνδυάζει το ρόλο του ισχυρού προπύργιου κατά της φορολογικής ανευθυνότητας με τη διατήρηση της ευελιξίας που χρειάζεται για να διασφαλισθεί ότι η Ευρώπη μεγιστοποιεί το αναπτυξιακό της δυναμικό χωρίς να θέτει σε κίνδυνο τη σταθερότητα των τιμών·

Ένας χώρος ελευθερίας, ασφάλειας και δικαιοσύνης

15. πιστεύει ότι ο εγχώριος και διεθνής αγώνας εναντίον της τρομοκρατίας και του οργανωμένου εγκλήματος — και οι δομές που τον υποστηρίζουν — έχουν καίρια σημασία για την οικοδόμηση μιας ασφαλέστερης Ευρώπης για τους πολίτες μας· πιστεύει ότι η Έυρώπη πρέπει να ακολουθήσει μια ισχυρότερη κοινή προσέγγιση στην ασφάλεια και μια αποτελεσματική, συντονισμένη αντιτρομοκρατική πολιτική· υπογραμμίζει τη σημασία που έχει στη διαδικασία αυτή η τήρηση της ορθής ισορροπίας μεταξύ των απαιτήσεων επιβολής του νόμου και της προστασίας των θεμελιωδών ελευθεριών και των προσωπικών δεδομένων·

16. πιστεύει ότι η Επιτροπή πρέπει να συνεχίσει να εργάζεται επειγόντως για την εξεύρεση σαφέστερων κοινών ορισμών σε ορισμένα σοβαρά εγκλήματα που έχουν διαμεθοριακή διάσταση — ιδίως η τρομοκρατία, η παράνομη διακίνηση ναρκωτικών και ανθρώπων, η νομιμοποίηση παράνομων προσόδων και το έγκλημα στον κυβερνοχώρο — που θα υποστηρίζονται από συμφωνημένους κανόνες περί ελάχιστων ποινών, όπου αυτό αρμόζει·

17. καλεί την Επιτροπή να προσδώσει πολύ μεγαλύτερη προτεραιότητα στην εξασφάλιση στενού συντονισμού μεταξύ αστυνομικών και δικαστικών υπηρεσιών και των υπηρεσιών πληροφοριών των κρατών μελών, ως κεντρικό προαπαιτούμενο για αποτελεσματική πολιτική στον τομέα· ζητεί ισχυρότερα μέτρα σε επίπεδο ΕΕ έτσι ώστε να καταστεί δυνατό το πάγωμα των περιουσιακών στοιχείων και η διακοπή της χρηματοδότησης προσώπων που συμμετέχουν σε τρομοκρατία και σε άλλα σοβαρά εγκλήματα·

18. καλεί την Επιτροπή να διατυπώσει περαιτέρω προτάσεις για την ενίσχυση της Europol και της Eurojust, εξασφαλίζοντας παράλληλα πλήρη κοινοβουλευτικό έλεγχο και σεβασμό των προτύπων προστασίας δεδομένων·

19. υποστηρίζει την ανάγκη για μεγαλύτερη σαφήνεια στο σεβασμό του δικαιώματος του ασύλου, για ταχύτερες διαδικασίες προκειμένου να αποφασίζεται ποιος είναι επιλέξιμος για άσυλο, καθώς και για την σύναψη συμφωνιών επανεισδοχής με τρίτες χώρες· ζητεί να υπάρξουν σαφέστερες διακρίσεις και διαφοροποιημένη μεταχείριση μεταξύ αιτούντων άσυλο, οικονομικών μεταναστών και προσωρινών προσφύγων σε περίοδο πολέμου· πιστεύει ότι η Επιτροπή πρέπει να προωθήσει μια δίκαιη πολιτική για τη μετανάστευση και το άσυλο, που να υποστηρίζεται από μια ενεργητική πολιτική κοινωνικής ένταξης και ενσωμάτωσης· υπογραμμίζει την ανάγκη για ποιο συνεκτικούς και συνεπείς κανόνες σχετικά με τις θεωρήσεις διαβατηρίου, και για αποτελεσματικές συμπράξεις με τρίτες χώρες για τη μείωση της λαθρομετανάστευσης στην πηγή της·

20. υπογραμμίζει τη συνεχιζόμενη ανάγκη για ενίσχυση των εξωτερικών συνόρων της Ευρωπαϊκής Ένωσης, που πρέπει να υποστηρίζεται από τη δημιουργία ευρωπαϊκού σώματος συνοριοφυλάκων·

21. επιμένει στη δημιουργία μιας Ευρωπαϊκής Υπηρεσίας Θεμελιωδών Δικαιωμάτων για τον αποτελεσματικό έλεγχο της εκπλήρωσης τους·

22. ζητεί από την Επιτροπή να λάβει όλα τα απαραίτητα μέτρα για να εξασφαλίσει την υιοθέτηση ενός κατάλληλου μηχανισμού του τρίτου πυλώνα για την προστασία των δεδομένων, που να εγγυάται τα ίδια πρότυπα όπως αυτά που ήδη ισχύουν σε άλλους τομείς του κοινοτικού δικαίου·

23. επιθυμεί να διασφαλισθεί η συνέχιση της ολοκληρωμένης προσέγγισης και της κοινοτικής μεθόδου, οι οποίες περιγράφονται στο Πρόγραμμα του Τάμπερε και αναπτύσσονται στο Πρόγραμμα της Χάγης·

Μια ισχυρότερη Ευρώπη σε έναν ασφαλέστερο κόσμο

24. πιστεύει ότι, προς το συμφέρον της ευημερίας και της ειρήνης, επιβάλλεται να χρησιμοποιήσει η Ευρώπη τα πέντε επόμενα χρόνια ώστε να μεταδώσει τη σταθερότητα στους γείτονές της, να προωθήσει τη δημοκρατία, τα ανθρώπινα δικαιώματα και την καλή διακυβέρνηση σε ολόκληρο τον κόσμο, να επεκτείνει το διεθνές ελεύθερο εμπόριο, να ενθαρρύνει την αειφόρο ανάπτυξη· πιστεύει ότι η προώθηση της περιφερειακής σταθερότητας και δημοκρατίας αποτελεί μια ξεχωριστή προστιθέμενη αξία την οποία μπορεί να προσφέρει η ΕΕ στην διεθνή κοινότητα, συχνά με εντυπωσιακή επιτυχία· πιστεύει ότι πρέπει να καταβληθεί κάθε προσπάθεια στη διαδικασία αυτή ώστε να αποκτήσουν μεγαλύτερη συνοχή και συνέπεια οι εξωτερικές δράσεις της Ένωσης·

25. προσδίδει μεγάλη σημασία στις πολιτικές που προωθήθηκαν πρόσφατα για τη Γειτονία και την Ευρύτερη Ευρώπη και κρίνει ότι οι νέες αυτές πολιτικές μπορούν να αποτελέσουν ισχυρά εργαλεία για την προώθηση της σταθερότητας, της ευημερίας, των ανθρωπίνων δικαιωμάτων, της δημοκρατίας, της καλής διακυβέρνησης και του κράτους δικαίου στην Ευρώπη και στις άμεσα γειτνιάζουσες με αυτή χώρες, συμπεριλαμβανομένης της Μεσογείου· θεωρεί ότι πρέπει επίσης να δοθεί νέα ώθηση στη Βόρεια διάσταση των πολιτικών αυτών·

26. είναι προσηλωμένο στη συνέχιση της διεύρυνσης της Ένωσης, σύμφωνα με τις αρχές που ορίζονται στις συνθήκες και στις αποφάσεις των Ευρωπαϊκών Συμβουλίων· τονίζει τη σημασία των ατομικών ικανοτήτων των υποψηφίων χωρών για την ικανοποίηση των κριτηρίων προσχώρησης·

27. επαναβεβαιώνει ότι η πολυμέρεια αποτελεί τον καλύτερο τρόπο για τον εντοπισμό και την αντιμετώπιση των απειλών, για την επίτευξη παγκόσμιας ειρήνης και ασφάλειας, καθώς και για την καταπολέμηση της κλιματικής μεταβολής· ζητεί, συνεπώς, τη διαρκή στήριξη, από την ΕΕ, της δημιουργίας και εφαρμογής πολυμερών μέσων στο πλαίσιο των Ηνωμένων Εθνών·

28. πιστεύει ότι η Επιτροπή πρέπει να συνεχίσει να αναμορφώνει την αναπτυξιακή πολιτική της ΕΕ ως όχημα για i) την προώθηση της δημοκρατίας των ανθρωπίνων δικαιωμάτων και της καλής διακυβέρνησης σε λιγότερο προηγμένες χώρες και ii) την επίτευξη οικονομικής προόδου, αειφόρου ανάπτυξης και των αναπτυξιακών στόχων της Χιλιετίας, σε μια διαδικασία που θα υποστηρίζεται από την επιβολή ισχυρότερων όρων κατά τον δανεισμό σε συνδυασμό με μεγαλύτερη συνεκτικότητα και αποκέντρωση των προγραμμάτων βοήθειας· πιστεύει ότι η ΕΕ και τα κράτη μέλη της πρέπει να έχουν στόχο να αυξήσουν τις συνολικές δαπάνες αναπτυξιακής βοήθειας στο 0,7 % του ΑΕγχΠ έως το 2015·

29. καλεί τους διατλαντικούς εταίρους να στηρίξουν και να ενισχύσουν ενεργά τους διεθνείς θεσμούς, να επαναβεβαιώσουν την αξία του διεθνούς δικαίου και να συνεργασθούν για τον καθορισμό μιας κοινής ατζέντας για τη μεταρρύθμιση, ιδίως των θεσμικών οργάνων των Ηνωμένων Εθνών και του Bretton Woods, έτσι ώστε να ενισχυθεί η αποτελεσματικότητά τους, η αξιοπιστία τους και η δημοκρατική τους νομιμότητα·

30. ζητεί από την Επιτροπή να ενισχύσει και να προσαρμόσει στις σημερινές προκλήσεις τις στρατηγικές της για σύμπραξη με τους σημερινούς κορυφαίους παγκοσμίους παράγοντες και ιδίως τις Ηνωμένες Πολιτείες με τις οποίες η Επιτροπή πρέπει να δημιουργήσει τις προϋποθέσεις εκείνες που θα επιτρέψουν μια στενή συνεργασία κυρίως στους παρακάτω τομείς:

- την καταπολέμηση της τρομοκρατίας και των αιτίων που την προκαλούν, επιδιώκοντας μια ισοβαρή παγκοσμιοποίηση που να σέβεται τα ανθρώπινα δικαιώματα, τη δημοκρατία και την αειφόρο ανάπτυξη,

- την αναζωογόνηση της ειρηνευτικής διαδικασίας στη Μέση Ανατολή με στόχο την αναγνώριση ενός βιώσιμου Παλαιστινιακού Κράτους και τον πλήρη σεβασμό της ασφάλειας του Κράτους του Ισραήλ,

- την επιτυχημένη δρομολόγηση του νέου αναπτυξιακού γύρου της Ντόχα, πιστεύοντας ότι οποιαδήποτε αποτυχία του γύρου θα μπορούσε να έχει σοβαρές επιπτώσεις στη μελλοντική αξιοπιστία του πολυμερούς συστήματος ελεύθερου εμπορίου, και

- την εξάλειψη των εμποδίων που εξακολουθούν να υφίστανται στις διατλαντικές εμπορικές ανταλλαγές και επενδύσεις, με βάση κοινή δέσμευση κατά τη σύνοδο κορυφής ΕΕ-ΗΠΑ του 2005 σχετικά με ολοκλήρωση της διατλαντικής αγοράς έως το 2015·

Μια καλύτερη ποιότητα ζωής

31. καλεί την Επιτροπή να καταβάλλει προσπάθειες στον τομέα της εσωτερικής πολιτικής για να βελτιώσει την ποιότητα ζωής και την κοινωνική ευημερία της Ευρώπης, με πολιτικές που θα έχουν στόχο:

- να επιτρέψουν στους πολίτες να επωφεληθούν στο ακέραιο από την ελευθερία τους να εργάζονται, να σπουδάζουν και να ταξιδεύουν μέσα στην ΕΕ,

- να οικοδομηθεί μια κοινωνία στην οποία όλοι οι πολίτες έχουν ίσες ευκαιρίες, γίνονται σεβαστά τα δικαιώματα και οι ελευθερίες των ατόμων με ειδικές ανάγκες και μειώνεται η φτώχεια,

- να βελτιωθεί η ποιότητα του ατμοσφαιρικού αέρα στις πόλεις μας και η ποιότητα των υδάτων στους ποταμούς και τις ακτές μας,

- να βελτιωθεί η ασφάλεια των τροφίμων και οι άλλες διασφαλίσεις προς τους καταναλωτές,

- να προωθηθεί η αποτελεσματικότερη και αυτάρκης χρήση της ενέργειας, υποστηριζόμενη από διευρωπαϊκά δίκτυα ενέργειας και μεγαλύτερη ασφάλεια του εφοδιασμού,

- να προωθηθεί μια ενεργητική πολιτική μεταφορών, βασισμένη στην ισορροπημένη ελευθέρωση των αγορών, τη βελτίωση των συνδέσεων υποδομών και τη συνεχιζόμενη προώθηση της ασφάλειας, και

- να ενθαρρυνθεί η αειφόρος γεωργία και αλιεία, να προστατευθεί η ύπαιθρος, οι ποταμοί και οι θάλασσές μας, να δοθεί νέα ζωή στις αγροτικές και παράκτιες περιοχές·

32. παροτρύνει την Επιτροπή να εντείνει τις προσπάθειές της για να εξασφαλισθεί η παγκόσμια δράση στο θέμα της κλιματικής αλλαγής στην πορεία προς τη δεύτερη φάση του Πρωτοκόλλου του Κυότο, με παράλληλη διερεύνηση ενισχυμένων μέσων για ανάπτυξη μηχανισμών της αγοράς προς αντιμετώπιση αυτών των περιβαλλοντικών προκλήσεων και άλλων·

33. καλεί την Επιτροπή να στηρίξει τις σημαντικές προόδους που έχουν ήδη πραγματοποιηθεί στη μεταρρύθμιση της Κοινής Αγροτικής Πολιτικής, οι οποίες έχουν και πρέπει να έχουν ως στόχο να κάνουν την πολιτική αυτή πιο ανοικτή, αποτελεσματική, αποκεντρωμένη, δεκτική προς τις αγορές και φιλική προς τους καταναλωτές και το περιβάλλον· ζητεί να συνεχιστεί η παράλληλη μεταρρύθμιση της Κοινής Αλιευτικής Πολιτικής, συμπεριλαμβανομένης της δημιουργίας ενός Ευρωπαϊκού Αλιευτικού Ταμείου·

Μια Ευρώπη που λειτουργεί καλύτερα και βρίσκεται πιο κοντά στον πολίτη

34. καλεί την Επιτροπή να παρουσιάσει καινοτόμες ιδέες ώστε να δοθεί μεγαλύτερη ουσία στην έννοια της ευρωπαϊκής ιθαγένειας έτσι ώστε η Ευρώπη να προσφέρει ορατά οφέλη στους αληθινούς ανθρώπους στην καθημερινή ζωή τους·

35. ενθαρρύνει την Επιτροπή να επιταχύνει το έργο της στον τομέα της καλύτερης νομοθέτησης με στόχο

i) να απλουστευθεί και να μειωθεί ο όγκος της υφιστάμενης νομοθεσίας,

ii) να εξασφαλισθεί η εφαρμογή συνεπών αρχών στη διατύπωση της νέας νομοθεσίας, και

iii) να εξασφαλισθούν συμφωνημένες διαδικασίες μεταξύ των θεσμικών οργάνων της ΕΕ για την εκ των προτέρων εκτίμηση του ενδεχόμενου αντικτύπου όλων των ουσιαστικών νομοθετικών προτάσεων·

36. πιστεύει ότι η ΕΕ πρέπει να εστιάζεται περισσότερο απ' ό,τι στο παρελθόν στην αποτελεσματική εφαρμογή της υφιστάμενης νομοθεσίας· καλεί την Επιτροπή να αναλάβει ταχύτερη και συνεπέστερη δράση στην εξασφάλιση της ορθής μεταφοράς και εφαρμογής του κοινοτικού δικαίου στα κράτη μέλη, με περισσότερο ενεργητική νομική δράση εναντίον σοβαρών παραλείψεων·

37. πιστεύει ότι οι δημοσιονομικές προοπτικές οι οποίες είχαν ήδη προταθεί από την Επιτροπή για την περίοδο μετά το 2006 πρέπει να λαμβάνουν δεόντως υπόψη τις εξελίξεις από την περασμένη άνοιξη, να αντικατοπτρίζουν τις προτεραιότητες της νέας Επιτροπής (σε συνέπεια με το παρόν ψήφισμα) και να έχουν ισχύ για περίοδο χρηματοδότησης που να συμπίπτει με τη διάρκεια της εντολής του Κοινοβουλίου και της Επιτροπής·

38. υπογραμμίζει την ανάγκη να συνεχίσει η Επιτροπή τη διαδικασία εσωτερικής μεταρρύθμισής της, με στόχο να μετατρέψει τη διοίκησή της σε διεθνή δημόσια διοίκηση παγκόσμιας κλάσης που θα χρησιμοποιεί σύγχρονες μεθόδους διοίκησης και θα προσφέρει πλήρη διαφάνεια και λογοδοσία στη χρήση του δημοσίου χρήματος·

39. ζητεί να τηρηθούν οι συγκεκριμένες δεσμεύσεις που διατυπώθηκαν κατά τις ακροάσεις των ορισθέντων Επιτρόπων σχετικά με ενδεχόμενες συγκρούσεις συμφερόντων και να περιλαμβάνονται σε οποιοδήποτε νέο κώδικα συμπεριφοράς συμφωνηθεί μεταξύ Κοινοβουλίου και Επιτροπής·

40. υπογραμμίζει τον ηγετικό ρόλο της Επιτροπής προκειμένου να μεταδοθεί στους πολίτες για ποιο λόγο έχει σημασία η Ευρώπη και τί προσπαθεί να επιτύχει· πιστεύει ότι η Επιτροπή πρέπει να χαράξει επειγόντως μια κατάλληλη στρατηγική εκστρατείας και επικοινωνίας, η οποία να παρουσιάζει το Σύνταγμα στους πολίτες της Ευρώπης με όσο το δυνατόν πιο σαφή, σωστό και κατανοητό τρόπο·

***

41. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] Κείμενα που εγκρίθηκαν P6_TA(2004)0064.

[2] Κείμενα που εγκρίθηκαν P6_TA(2004)0063.

--------------------------------------------------